Kommissionens beslutning

af 10. juni 2002

om bemyndigelse af Belgien til kun at foretage to svineundersøgelser om året

(meddelt under nummer K(2002) 2061)

(Kun den franske og den nederlandske udgave er autentisk)

(EØS-relevant tekst)

(2002/442/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/23/EØF af 1. juni 1993 om statistiske undersøgelser af svineproduktionen(1), senest ændret ved direktiv 97/77/EF(2), særlig artikel 1, stk. 2, 3 og 4, og

ud fra følgende betragtninger:

(1) Belgien har forelagt dokumentation for, at det anvender metoder, som i henhold til direktiv 93/23/EØF garanterer den fortsatte kvalitet af produktionsprognoserne.

(2) I henhold til direktiv 93/23/EØF kan medlemsstaterne efter anmodning bemyndiges til at anvende administrative kilder i stedet for undersøgelser af bestanden, såfremt de opfylder betingelserne i nævnte direktiv. Belgien har indgivet en sådan anmodning.

(3) Belgien bør have bemyndigelse til kun at foretage to undersøgelser om året, med seks måneders mellemrum, nemlig i maj/juni og i november/december, og til at anvende de administrative kilder, det angiver.

(4) Denne beslutning er i overensstemmelse med udtalelse fra Den Stående Landbrugsstatistiske Komité, der er nedsat ved Rådets afgørelse 72/279/EØF(3) -

VEDTAGET FØLGENDE BESLUTNING:

Artikel 1

Belgien bemyndiges til kun at foretage to undersøgelser om året, med seks måneders mellemrum, nemlig i maj/juni og i november/december.

Artikel 2

I forbindelse med anvendelsen af administrative data til beregning af prognoser for den indenlandske bruttoproduktion skal Belgien opfylde de betingelser, der fremgår af bilaget til denne beslutning.

Artikel 3

Denne bemyndigelse gives for en periode på tre år.

Artikel 4

Denne beslutning er rettet til Kongeriget Belgien.

Udfærdiget i Bruxelles, den 10. juni 2002.

På Kommissionens vegne

Pedro Solbes Mira

Medlem af Kommissionen

(1) EFT L 149 af 21.6.1993, s. 1.

(2) EFT L 10 af 16.1.1998, s. 28.

(3) EFT L 179 af 7.8.1972, s. 1.

BILAG

Grundlæggende betingelser for anvendelsen af den administrative database Sanitel til udarbejdelse af prognoser for den indenlandske bruttoproduktion:

1. En samarbejdsgruppe bestående af repræsentanter for Institut national de statistique (INS) under det belgiske økonomiministerium, for Centre d'économie agricole (CEA) under ministeriet for små og mellemstore virksomheder og for landbrug eller for tilsvarende organer oprettet som led i regionaliseringen og for Europa-Kommissionen fører tilsyn med anvendelsen af den administrative database Sanitel til udarbejdelse af prognoser for den indenlandske bruttoproduktion.

Denne gruppe drager bl.a. omsorg for, at proceduren til ajourføring af Sanitel-registeret fortsat vil kunne garantere en passende dækning og repræsentativitet i forhold til resultaterne af undersøgelserne af svinebestanden. Gruppen foretager i alle tilfælde en grundig gennemgang i forbindelse med enhver større ændring af den administrative database Sanitel.

2. Inden den 31. december 2004 sender Belgien Europa-Kommissionen en rapport om de erfaringer, der er gjort i forbindelse med anvendelsen af den administrative database Sanitel til udarbejdelse af prognoser for den indenlandske bruttoproduktion.